TEGH กวาดรายได้ 9 เดือนทะลุหมื่นล้าน ลุยอัพกำลังผลิตยางแท่ง หนุนปีนี้โตเข้าเป้า 30%
TEGH โชว์รายได้งวด 9 เดือน ทะลุ 1.1 หมื่นล้าน หลังปริมาณการขายและราคาเฉลี่ยในธุรกิจยางธรรมชาติ หนุนราคาขายเฉลี่ยฟื้นตัว พร้อมเดินหน้าอัพกำลังการผลิตยางแท่งแตะ 328,000 ตัน/ปี ดันรายได้ปีนี้โตเข้าเป้า 30%
TEGH โชว์รายได้งวด 9 เดือน ทะลุ 1.1 หมื่นล้าน หลังปริมาณการขายและราคาเฉลี่ยในธุรกิจยางธรรมชาติ หนุนราคาขายเฉลี่ยฟื้นตัว พร้อมเดินหน้าอัพกำลังการผลิตยางแท่งแตะ 328,000 ตัน/ปี ดันรายได้ปีนี้โตเข้าเป้า 30%
15 พ.ย. 2565

นายเฉลิม โกกนุทาภรณ์ ประธานเจ้าหน้าที่บริหาร บริษัท ไทยอีสเทิร์น กรุ๊ป โฮลดิ้งส์ จำกัด (มหาชน) หรือ TEGH เปิดเผยว่า ผลการดำเนินงานงวด 9 เดือนปีนี้บริษัทฯ มีรายได้จากการขายสินค้าและการให้บริการ อยู่ที่ 11,807.97 ล้านบาท เพิ่มขึ้น 45.73% จากช่วงปีก่อนที่มีรายได้ 8,102.63 ล้านบาท และมีกำไรสุทธิอยู่ที่ 521.22 ล้านบาท เพิ่มขึ้น 27.10% จากช่วงปีก่อนที่ทำได้ 410.08 ล้านบาท
ขณะที่ในไตรมาส 3/65 บริษัทฯ มีรายได้จากการขายสินค้าและการให้บริการ อยู่ที่ 4,248.79 ล้านบาท เพิ่มขึ้น 47.12% จากช่วงปีก่อนที่มีรายได้ 2,888.03 ล้านบาท และมีกำไรสุทธิอยู่ที่ 153.95 ล้านบาท เพิ่มขึ้น 1.33% จากช่วงปีก่อนที่ทำได้ 151.93 ล้านบาท
สำหรับภาพรวมผลประกอบการของบริษัทฯ มีรายได้เพิ่มขึ้นโดยส่วนใหญ่มาจากรายได้จากธุรกิจผลิตและจำหน่ายยางธรรมชาติเป็นหลัก ขณะที่การเพิ่มขึ้นของกำไรสุทธิส่วนใหญ่มีผลมาจากกำไรของธุรกิจผลิตและจำหน่ายยางธรรมชาติเพิ่มสูงขึ้นจากการเพิ่มขึ้นของราคาขายเฉลี่ยและปริมาณขายจากการฟื้นตัวของภาคอุตสาหกรรม
ขณะเดียวกัน นางสาวสินีนุช โกกนุทาภรณ์ กรรมการผู้จัดการ TEGH กล่าวว่า บริษัทฯ ตั้งเป้าหมายรายได้ในปีนี้น่าจะเติบโตไม่ต่ำกว่า 30% จากปีก่อนที่มีรายได้ 11,087.76 ล้านบาท โดย 9 เดือนแรกปีนี้บริษัทฯมีรายได้แล้ว 11,807.97 ล้านบาท คิดเป็นเพิ่มขึ้น 45.73% จากช่วงปีก่อน  โดยในปีนี้บริษัทฯมีการขยายกำลังการผลิตยางแท่งมาอยู่ประมาณ 328,000 ตัน ซึ่งเดินเครื่องเชิงพาณิชย์ (COD) ไปแล้ว และจะขยายเป็น 416,000 ตันในปีหน้าเพื่อก้าวสู่การเป็นผู้ผลิตยางแท่ง Top 5 ของประเทศ
ส่วนของธุรกิจน้ำมันปาล์มดิบ ได้มีการปรับปรุงประสิทธิภาพการผลิตซึ่งจะทำให้สามารถขยายกำลังการผลิตได้อีก 42% และธุรกิจพลังงานทดแทนรวมถึงการบริหารจัดการกากอินทรีย์ บริษัทฯวางแผนเพิ่มกำลังการผลิตก๊าซชีวภาพ จาก 23 ล้านลูกบาศก์เมตร ในปี 65 เป็น 67 ล้านลูกบาศก์เมตร ในปี 68 หรือคิดเป็นอัตราเพิ่มขึ้น 191% และเพิ่มกำลังการผลิตบ่อหมักกากอินทรีย์ประเภทของแข็ง (SOW) เพื่อรองรับเสียที่ได้จากการผลิตยางแท่ง
โดยในปีนี้บริษัทฯ วางแผนจะ COD โครงการขยายกำลังการผลิตก๊าซชีวภาพ ระยะที่ 1 ภายในไตรมาส 4/65 ซึ่งเดิมบริษัทฯใช้ก๊าซชีวภาพทดแทน LPG ในส่วนของธุรกิจยางพาราได้ถึง 89% และใช้ก๊าซชีวภาพเป็นเชื้อเพลิงเพื่อผลิตพลังงานหมุนเวียนใช้แทนไฟฟ้าจากภายนอกได้ 51% ซึ่งจะช่วยลดต้นทุนด้านพลังงานได้อย่างมีประสิทธิภาพมากยิ่งขึ้น